เริ่มขายสลากรูปแบบใหม่ 17 ส.ค.นี้ ขนาดเล็กลง-ป้องกันปลอมแปลง
สำนักงานสลากฯทยอยส่งสลากรูปแบบใหม่ให้ผู้ค้าเริ่มขายในวันที่ 17 ส.ค.นี้ มีขนาดเล็กลงกว่าเดิมพร้อมพิมพ์บาร์โค้ดป้องกันปลอมแปลง
16 ส.ค. 2560

สำนักงานสลากฯทยอยส่งสลากรูปแบบใหม่ให้ผู้ค้าเริ่มขายในวันที่ 17 ส.ค.นี้ มีขนาดเล็กลงกว่าเดิมพร้อมพิมพ์บาร์โค้ดป้องกันปลอมแปลง
รายงานข่าวจากสำนักงานสลากกินแบ่งรัฐบาล เปิดเผยว่า ในวันนี้สำนักงานสลากฯ ได้เริ่มทยอยจัดส่งสลากสลากรูปแบบใหม่ให้ผู้ค้าสลากที่ได้รับโควต้าไปเริ่มจำหน่ายเป็นวันแรกในวันที่ 17 ส.ค. 2560 นี้ โดยเป็นการปรับรูปแบบสลากจากเดิมใน 1 ใบจะมี 2 ฉบับคู่ ราคาฉบับละ 40 บาท ปรับใหม่เป็นฉบับเดียวราคา 80 บาท สำหรับออกรางวัลงวดวันที่ 1 ก.ย. 2560 นี้ โดยสลากจะมีขนาด 5.9 x 11.8 ซ.ม. เล็กลงกว่าสลากฯรูปแบบเดิม แต่ถือว่าเป็นขนาดที่พกพาสะดวกไม่ต้องพับสลากเก็บครึ่งหนึ่งเหมือนเดิม
นอกจากนี้ ยังเพิ่มบาร์โค้ด 2 มิติ เพื่อป้องกันการปลอมแปลง สามารถตรวจสอบได้ผ่านแอพพลิเคชั่น คิวอาร์ รีดเดอร์ สำหรับไอโฟน ส่วนระบบแอนดรอยด์ใช้ชื่อ เครื่องสแกนคิวอาร์และบาร์โค้ด เมื่อสแกนแล้วจะมีข้อมูลระบุปี งวดที่ ชุดที่ และหมายเลขสลาก 6 หลัก รวมถึงสลากรูปแบบเพิ่มความคมชัดของลายน้ำบนกระดาษเพื่อความชัดเจน และในปีหน้าจะสามารถตรวจสอบรางวัลผ่านแอพพลิเคชั่นได้ เพื่อความสะดวกต่อประชาชน
สำหรับยอดพิมพ์สลากใหม่ยังคงไว้ที่ 71 ล้านฉบับตามเดิม ขณะที่เงินรางวัลยังเท่าเดิม คือ รางวัลที่ 1 รางวัลละ 6 ล้านบาท, รางวัลที่ 2 มี 5 รางวัล รางวัลละ 2 แสนบาท, รางวัลที่ 3 มี 10 รางวัล รางวัลละ 8 หมื่นบาท, รางวัลที่ 4 มี 50 รางวัล รางวัลละ 4 หมื่นบาท, รางวัลที่ 5 มี 100 รางวัล รางวัลละ 2 หมื่นบาท, รางวัลข้างเคียงรางวัลที่ 1 มี 2 รางวัล รางวัลละ 1 แสนบาท, รางวัลเลขหน้า 3 ตัว เสี่ยง 2 ครั้ง มี 2,000 รางวัล รางวัลละ 4,000 บาท, รางวัลเลขท้าย 3 ตัว เสี่ยง 2 ครั้ง มี 2,000 รางวัล รางวัลละ 4,000 บาท และรางวัลเลขท้าย 2 ตัว เสี่ยง 1 ครั้ง มี 1 หมื่นรางวัล รางวัลละ 2,000 บาท รวมรางวัลสลาก 1 ชุดมี 14,168 รางวัลเป็นเงิน 48 ล้านบาท